google/wiki40b huggingface dataset:
Konstantin Fehrenbachs regjering

Konstantin Fehrenbachs regjering var en koalisjonsregjering i Tyskland fra 25. juni 1920 til 4. mai 1921, under den såkalte Weimarrepublikken. 
Regjeringen hadde støtte i en koalisjon mellom Det katolske sentrumspartiet, Deutsche Demokratische Partei og det nasjonalliberale Deutsche Volkspartei. Regjeringen gikk av etter mindre enn et år, i protest mot erstatningskravene entente-maktene fremla.
Euryopis flavomaculata

Utseende

Euryopis flavomaculata er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.

Levevis

Euryopis flavomaculata lever litt skjult, i hulrom og skyggefulle steder og bygger ureglemessige fangstnett med tallrike silketråder som går på kryss og tvers.
Hunnen spinner eggene sine inn i en fritthengende, rund eggsekk.
Vannpolo under Sentralamerikanske og karibiske leker 1998

Vannpolo under Sentralamerikanske og karibiske leker 1998. Vannpolo var en av flere sporter i de attende sentralamerikanske og karibiske leker som ble arrangert i Maracaibo i Venezuela i perioden 8. til 22. august 1998. Det var femtende gangen som vannpolo var med i de sentralamerikanske og karibiske leker. Det var kun en turnering for menn.
Landsskytterstevnet 2010

Landsskytterstevnet 2010 ble arrangert i Elverum i perioden 30. juli-7. august 2010. Arrangør var Elverum skytterlag i samarbeid med Det frivillige skyttervesen og Forsvaret. Dette var femte gang Elverum skytterlag arrangerte Landsskytterstevnet. Det var påmeldt 6450 skyttere til stevnet.
Det ble konkurrert i følgende øvelser: baneskyting, feltskyting, stangskyting, felthurtigskyting og minneskyting. Militært norgesmesterskap i geværskyting ble også arrangert i forbindelse med landsskytterstevnet.
Jagat Chand av Bilaspur

Jagat Chand av Bilaspur (død i mars 1857) var raja av fyrstestaten Bilaspur fra 1839 til 1850.
Jagat Chand var oldebarn av raja Ajmer Chand og arvet gaddien da raja Kharak Chand døde uten legitime etterkommere. Han måtte ha britisk hjelp for å sikre tronen, etter at det brøt ut opprør i forbindelse med tronskiftet.
Raja Jagat Chand abdiserte i 1850 til fordel for sitt barnebarn Hira Chand.
Soma Gård

Soma Gård en av Norges største besøksgårder. Gården har gitt navn til bydelen Soma i Sandnes, og ligger like utenfor bykjernen langs riksvei 509 mot Sola.

Historie

Allerede i hedensk tid var Soma en hedersgård, og en tinggård som ei funnet steinhelle fra bronsealderen kan tyde på. Navnet Soma kommer av gammelnorsk Sømi som betyr heder og ære.
Her er mange oldtidsfunn, deriblant ei kvinnegrav fra 900-tallet som inneholdt ei oval bronsespenne, glassperler, økseblad av jern, stykke av et bissel og dessuten 22 gylne bronsebeslag til hesteseletøy. Det må ha vært vikingene som har tatt med seg disse funnene fra vikingtokter i Irland. Hvordan det har kommet hit, vet ingen. Kvinnen som bar disse funnene må ha tatt seg godt ut når hun kom ridende på hest fra hedersgården på Soma.
Fra middelalderen er Soma nevnt i et gammelt brev fra slutten av 1200-tallet. Like utenfor låven mot vest stod den gamle Soma kirke, som stod her omkring 1300-tallet. Kirken må ha stått her helt siden kristningen av Norge, når kirken ble oppført vet en ikke. Kirken ble revet i 1840, det er bare den gamle bautasteinen som minner om at det har stått ei kirke her i minst 540 år. På 1600-tallet bodde bonden og lensmannen Palle Trane fra Høyland på gården, som var prestegården på Soma.
Den nåværende eier sin familie kjøpte gården i 1958. I 1998 solgte eieren melkeproduksjonen og startet med hva Soma Gård er i dag, en besøksgård som drives helt privat uten noen form for støtte.
DS «Ranen»

DS Ranen var et kystruteskip bygget i Kristiansund ved Storvik mekaniske verksted som byggenummer 7. Det ble levert til Helgelandske i 1918. Under felttoget i Norge i 1940 ble fartøyet utleid til transport av engelske soldater.

Felttoget i Norge i 1940

I kampene på Bodøhalvøya i 1940 var Ranen utrustet som Decoyskip og opererte i Bodø - Røsvik området. Etter kapitulasjonen i Nord-Norge gikk fartøyet over til Storbritannia.

Andre verdenskrig

Fartøyet ble brukt om depotskip i Rosyth.
Alarga

Alarga hjelper selskaper og organisasjoner med å tiltrekke, beholde og videreutvikle interkulturelle talenter.
Alarga har etablert et stipendprogram for interkulturelle masterstudenter i samarbeid med utvalgte anerkjente bedrifter. Alarga har siden 2007 årlig utdelt et stipend på 100.000 norske kroner i samarbeid med partnerbedriftene til interkulturelle masterstudenter med fremragende akademiske resultater. De interkutlturelle studentene besitter en merkompetanse i form av kjennskap til flere språk og innsikt i andre kulturer. Alarga gir norske bedrifter tilgang og mulighet til å håndplukke de beste før de forlater skolebenken.
Alarga samarbeider med en mange store bedrifter, og stipendiatene mottar også et tilbud om intership og skriveplass fra sin partnerbedrift. P.t. er følgende bedrifter med i progreammer: Orkla, Statoil, Telenor, Aker Solutions, Yara, Cermaq, PwC, DNB, Statkraft, Advokatfirmaet Selmer og Advokatfirmaet Thommessen.
Alarga ble etablert i 2007 og delte ut de første stipendene i juli samme år. Navnet er i henhold til organisasjonen selv avledet fra latin og skal bety eller gi assosiasjon til «åpent hav» eller «reaching out».
Steinsjå

Steinsjå er et boligområde i Nordlia i Østre Toten, på grensa til Gjøvik kommune. Steinsjå utgjør sammen med Svingen i Gjøvik en sammenhengende tettbebyggelse. Bolighusa på Steinsjå ble bygd rundt 1950, på tomter fra Norstad, Nord-Steinsli og Nyjordet. Fra 1955 til 1970 var det dagligvarehandel i huset Steinsjå. Det var dette som seinere ga navn til tettbebyggelsen. Området Steinsjå-Svingen hadde på 1950- og 1960-tallet også annen næringsvirksomhet, blant anna et fryseri og skrapmetallbedriften Oppland Metall. Ved huset Framnes på Gjøvik-sida var det på den tida også endeholdeplass for bybussen fra Gjøvik. I Framnes var det fram til 1990-tallet kiosk.
Årets Læringshelt

Årets Læringshelt er en pris som deles ut hvert år i forbindelse med Læringsdagene for voksne. Prisen tildeles en person som, på tross av ulike hindringer, gjennom sin læring som voksen har endret sin livssituasjon. Prisen ble delt ut første gang i 2003. Juryen oppnevnes hvert år av arbeidsutvalget i Læringsdagene for voksne og består av representanter for Vox, Utdanningsdirektoratet og studieforbund. Prisen består av en sjekk på kr 10 000,- og et diplom.

Formål

Prisen Årets læringshelt har som formål å verdsette en person som i voksen alder
har endret sin livssituasjon ved å ta utdanning og opplæring og som gjennom dette
også har inspirert og motivert andre til å gjøre det samme.
Prisen skal bidra til å gjøre feltet voksnes læring kjent og fokusere på alles mulighet
til å endre sitt liv gjennom egen læring.

Kriterier

Prisen tildeles personer som har brukt utdanning og læring for å komme seg videre i
livet, og som har klart det, tross ulike hindringer i livsløpet. Disse hindringene kan ha
vært basert på alder, kjønn, fysisk eller psykisk funksjonshemming, mangelfull
grunnutdanning eller sosiale eller kulturelle forhold. Utdanningen som har ført til en dokumentert ny livssituasjon kan ha vært kort eller
lang, formell eller ikke-formell, teoretisk og/eller praktisk.
STS «Sedov»

STS «Sedov» (russisk: Седов), (tidligere «Magdalene Vinnen II» (1921–1936) og «Kommodore Johnsen» (1936–1948)), er en firemastet stålbark som i nesten 80 år har vært det største tradisjonelle seilskipet i drift. «Sedov» ble opprinnelig bygget som et tysk lasteskip, og er i dag et skoleskip, som trener kadetter fra universitetene i Murmansk, St. Petersburg og Arkhangelsk. Hun deltar regelmessig i de store maritime internasjonale arrangementene som en privilegert vert og har også vært en vanlig deltaker i The Tall Ships' Races.
Viva kulturskolekor

Viva kulturskolekor er et kor i Sandnes, etablert i 1968, og som har hatt over 1100 medlemmer. Kormedlemmene er fra Sandnes, Stavanger, Klepp, Time, Hå og Randaberg
Toatomig

Et toatomig molekyl, eller et diatomisk molekyl er et molekyl som består av to atomer av samme grunnstoff som har en kjemisk binding til hverandre. Prefikset di- er av gresk opprinnelse og betyr to.
Ved romtemperatur opptrer 7 grunnstoffer som diatomiske molekyler: H₂, N₂, O₂, F₂, Cl₂, Br₂, og I₂.
Treghetsmoment

Oversikt

Et legemes treghetsmoment om en gitt akse beskriver hvor vanskelig det er å sette legemet i rotasjon om aksen, der aksen går gjennom legemets massefellespunkt. Som et eksempel, tenk på to hjul med samme masse, et med stor og et med liten radius. Det mindre hjulet er lettere å akselerere inn i en rotasjonsbevegelse, fordi at massen er konsentrert nærmere rotasjonsaksen. Tilsvarende er det vanskeligere å få det større hjulet til å akselerere, siden massen er spredt lenger fra rotasjonsaksen. Det lille hjulet har et mindre treghetsmoment, mens det større hjulet har et større treghetsmoment.  
Treghetsmomentet må ikke forveksles med annet arealmoment eller polart arealmoment, som ofte har samme symbol .
Det finnes to former av treghetsmoment; en skalar form, og en mer generell form, der det ikke er nødvendig å vite rotasjonsaksen. Det skalare treghetsmomentet er ofte det man refererer til og forstår med "treghetsmoment", og den generelle formen omtales derfor ikke i denne artikkelen.
Muckish

Muckish (irsk: An Mhucais, som betyr «Griseryggen») er et fjell i grevskapet Donegal i Irland. Det er et karakteristisk fjell i Derryveaghfjellene, med flat topp. Med en høyde på 666 meter over havet er fjellet det tredje høyeste i fjellkjeden, hvor Errigal er det høyeste. Muckish er også det nordligste, og nest høyeste, av fjellene i fjellkjeden Seven Sisters, som er en del av Derryveaghfjellene.
Tidligere ble det gravd ut kvartssand av høy kvalitet i fjellsiden. Sanden ble eksportert, og hovedsakelig brukt til produksjon av optisk glass.
Falcarragh, Dunfanaghy og Creeslough er Muckishs nærmeste bebyggelser. På Falcarragh-siden av fjellet ligger Mam Mucaise, Muckishdalen, hvor man finner Droichead na Caointe («Sorgbrua»). Fra denne brua tok tusenvis av emigranter fra Cloughaneely farvel med sine familier.
Volleyball under Sentralamerikanske og karibiske leker 1938

Volleyball under Sentralamerikanske og karibiske leker 1938. Volleyball var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var tredje gangen som volleyball var med i de sentralamerikanske og karibiske leker. Det var to turneringer, en for menn og en for kvinner. Puerto Rico vant mennenes turnering og Mexico vant dameturneringen.
Karl Friedrich Bøbert

Karriere

Bøbert var sønn av Karl Wilhelm Bøbert, som var bergmester i Mansfeld. Etter fullført skolegang ble han bergmann i 1821 og studerte bergverksvitenskaper under sin far og bergassessor v. Busse. Han fortsatte studiene på bergskolen i Clausthal, Universitetet i Halle, Bergakademiet i Freiberg og på studiereiser til forskjellige bergverk.
I begynnelsen av august 1827 flyttet han til Norge, etter at han hadde blitt ansatt som bergmester ved Blaafarveværket av verkets leder Benjamin Wegner. Som bergmester var han leder for gruvevirksomheten og inngikk i direksjonen sammen med sin sjef, overdirektør Wegner, og en sidestilt direktør, hytteinspektør Friedrich Roscher, som ledet foredlingsvirksomheten og produksjonen av blåfarve. Som en av de tre sentrale personene i ledelsen hadde han en viktig rolle i utviklingen av Blaafarveværket som Norges største industribedrift og verdens ledende koboltprodusent i første halvdel av 1800-tallet.
Bøbert sluttet ble Blaafarveværket i 1840, da han ble utnevnt til førstedirektør ved Kongsberg Sølvverk, en stilling han innehadde til sin død.
Bøbert var ordfører i Kongsberg i 1852 og 1854, og stortingsrepresentant fra 1865 til 1867.
Han var gift med Elisabeth Magdalene Abel, datter av presten og stortingsmannen Søren Georg Abel og søster av matematikeren Niels Henrik Abel. Sammen hadde de datteren Thekla Bøbert, som var gift med statsråd Jacob Otto Lange.
Korrelasjon

Korrelasjon, eller samvariasjon (skrive vanligvis som corr eller bare r), er i statistikk og sannsynlighetsregning et mål på styrken og retningen mellom to kvantitative variabler. Korrelasjon bli ofte målt i en korrelasjonskoeffisient.
Empirisk observert korrelasjon er ikke tilstrekkelig for å fastslå at det er kausalitet (dvs. at en variabel forårsaker en annen), da korrelasjon også kan være resultat av spuriøse sammenhenger.

Korrelasjon i en investeringsportfølje

En investor som ønsker 2 aksjer som er uavhengige av hverandre vil søke å kjøpe 2 aksjer med lav korrelasjon. Da vil ikke porteføljen stige/falle like raskt som hvis aksjene hadde positiv korrelasjon.
Karl Koecher

Liv og virke

Han var ansatt i en radiostasjon som angivelig ofte ble gransket av kommunistisk sikkerhetstjeneste for hans satire som ofte spottet det kommunistiske regimet. Offisielt ble han medlem av den tsjekkoslovakiske etterretningstjenesten i 1962.
På grunn av sine engelskkunnskaper ble Koecher sendt som muldvarp til Vesten, til fordel for sovjetiske myndigheter. I 1965, da han og hans kone, Hana Koecher, tilsynelatende hoppet av fra Østblokken, flyttet de til USA. Koecher ble tildelt amerikansk statsborgerskap i 1970. Etter flere år som sovende agent han ble ansatt i CIA som oversetter og analytiker i 1973, hjulpet av sin falske dissident-legitimasjon og ferdigheter på en rekke østeuropeiske språk. 
Han fikk høy sikkerhetsklarering og oversatte og analyserte dokumenter som ble overlevert av CIA-agenter. Han drev med transkripsjoner av telefonavlytting og virus. Han ble raskt en av Sovjetunionens beste kilder til hemmelig informasjon. 
Koecher ble anklaget for å være dobbeltagent for Sovjet og ble sammen med sin kone tatt inn til avhør av FBI. Disse avhørene skal ha vart i flere dager før han ble varetektsfengslet og sendt til et høysikkerhetsfengsel. I dette fengslet ble han angrepet av andre innsatte, men hans overfallsmenn forsvant raskt. Dette førte til anklager om at det var amerikansk etterretningstjeneste som sto bak angrepet. Dette ble bestemt avvist av FBI.  
Koecher var bekymret for sin egen sikkerhet i fengslet og han sendte derfor en forespørsel til KGB om å bli en del av en fangeutveksling med Sovjet. Den 11. februar 1986 ble Koecher og hans kone med på en utveksling med ni personer som ble sendt over Glienickebroen mellom Øst-Tyskland og Vest-Berlin. Den mest fremtredende blant de som ble utvekslet var dissidenten Anatolij Sjtjaranskij.
Koecher fikk en helts velkomst ved returen til Tsjekkoslovakia og fikk et hus og en Volvo som belønning for sine tjenester for Sovjet. Etter kommunismens fall fortsatte han å leve i Den tsjekkiske republikk, relativt skjult. 
Hans kone, Hana Koecher, skapte overskrifter i Den tsjekkiske republikk, da hun fikk avskjed fra sin nye jobb som oversetter for den britiske ambassaden i Praha. Britene var helt uvitende om hennes fortid innen spionasje før en tsjekkisk avis-reporter varslet dem om dette.
Carpi (Emilia-Romagna)

Carpi er en by i provinsen Modena i regionen Emilia-Romagna i Italia og har om lag 65 000 innbyggere. Den er et travelt industrisenter, særlig for tekstiler, og en handels- og kulturby. Byen ligger ved Secchiakanalen.
Marcus Fredrik Bang

Bakgrunn

Marcus Fredrik Bangs far Carsten Nielsen Bang var degn, moren var født Pahl. Han ble student fra  latinskolen i Ribe i 1733 og tok teologisk embedseksamen i 1737. Etter dette var han lærer på Waisenhuset i København.

Prest i Trondhjem

Fra 1739 var han hospitalprest i Trondhjem, og utnevnt til sogneprest i Trondhjem domkirke 1769, men tiltrådte ikke før 1771.
I mats 1773 ble han utnevnt til biskop i Ribe, men frabad seg dette embede.

Biskop i Trondhjem

Fra 1773 til 1787 var han biskop i Nidaros bispedømme. Der overtok han etter den avdøde biskop Johan Ernst Gunnerus.
Som predikant må han ha hatt betydelige gaver, når Johan Nordahl Brun tok ham til Münster, og hans utgivne epistel-prekener vitner om at han var en grundig teolog av den gamle ortodokse skole. Skjønt han først i en fremskreden alder ble biskop, så han seg dog i stand til å visitere Nordland i  1775. Siden holdt han sig ved ivrig brevveksling med de nordlandske og finnmarkske prester vel underrettet om forholdene der nord og kunne således gi nøyaktige innberetninger. Ved giftermål var han blitt formuende, og han roses som en meget godgjørende mann.
Han tok avskjed i november 1787.
Mørk viklerspinner

Utseende

En liten (vingespenn 21 – 25 mm), middels kraftig sommerfugl. Den kan minne sterkt om en vikler av slekten Acleris, men skiller seg fra disse på de lange, fremstrakte labialpalpene som stikker fram foran hodet. På farge er den sterkt variabel. Forvingene er alltid forholdsvis mørke, men de kan være grå, gråbrune, brunoransje eller nesten svarte, med mer eller mindre tydelige svarte tegninger. Brystet er omtrent samme farge som forvingene. For sikker artsbestemmelse kan det være nødvendig å dissekere ut hannens kjønnsorganer. Antennene er trådformede og vel halvparten så lange som forvingene. Labialpalpene er lange og tynne, og stikker fram under hodet lengre enn hodets lengde. De er klart skilte, og ligger ikke inntil hverandre som et nebb. Forvingen er nesten rektangulær, med fire nokså markerte hjørner. Bakvingen er ganske bred og tynn, silkeaktig hvit ved roten, noe mørkere i den ytterste delen. Begge vingepar har ganske lange hårfrynser langs ytterkanten.

Levevis

Mørk viklerspinner er knyttet til eik, der larvene utvikler seg. Man finner den i eller ved skoger med innslag av eik, men den kan også fly et stykke og trolig i noen grad migrere. Trolig holder de voksne sommerfuglene seg stort sett oppe i trekronene, der de kryper omkring på kvistene. Denne sommerfuglen overvintrer som voksen, og er derfor uvanlig langlivet. Sommerfuglene klekkes i midten av august og kan være i aktivitet frem til november, da de går i vinterdvale. Etter overintring kan de leve fram til juni – juli, og kan dermed ha en voksen-levetid på 10 – 11 måneder. Sommerfuglene besøker gjerne blomster, men de drikker også av honningdugg og overmodne bær (f.eks. bjørnebær). Larvene lever på sommereik (Quercus robur), i begynnelsen i små grupper på undersiden av bladene, men etter hvert spinner de seg enkeltvis inn i en rull av sammenrullede blader, der de lever resten av larvetiden.

Utbredelse

Arten forekommer fra Nord-Afrika, gjennom det meste av Europa østover til Afghanistan. I Norge er den nokså vanlig langs kysten på Sør- og Østlandet, med spredte funn i innlandet (Telemark og Aust-Agder) og langs vestlandskysten nord til Hordaland. Den følger slik nokså nøye utbredelsen av eikeskog.
Medaljefordeling under OL

Medaljefordeling i OL viser antall medaljer vunnet av hver enkelt nasjon i de olympiske leker. Det deles ut medaljer til de tre beste utøverne eller lagene i hver øvelse. Vinnere får gullmedaljer, innehavere av andreplasser sølv og tredjeplasser bronse. De er alle «olympiske medaljører»; en vinner av gullmedaljen kan tituleres «olympisk mester».

Historie

Det er ikke alltid delt ut medaljer av gull, sølv og bronse. Som et eksempel ble det i lekene i 1896 delt ut sølvmedalje til vinnerne og bronsemedalje til toerne, men ingenting til de som kom på tredjeplass. I 1904 fikk vinneren også en sølv-pokal. Først i Ekstralekene i 1906 ble det introdusert medaljer for de tre beste, men ettersom disse lekene ikke anerkjennes av Den internasjonale olympiske komité, regnes lekene i London i 1908 som de første lekene dette ble gjort. I denne tabellen er de tre beste i øvelsene regnet som medaljevinnere. 
De fleste grener arrangerer finaler der to eller flere deltar i kampen om medaljene, men i lagidretter arrangeres som regel en finale og en bronsefinale for å bestemme utfallet. I noen øvelser deles det ut to bronsemedaljer, en til hver tapende semifinalist, som for eksempel i boksing og i bryting. 
Medaljene var før i massivt gull, men etter 1912 ble de laget av forgylt sølv. Nå brukes gullbelagte sølvmedaljer. Hver gullmedalje må inneholde minst seks gram ekte gull.  
Diplomer ble introdusert i London i 1948 som premie til utøvere på fjerde, femte og sjetteplass og dette ble fra 1984 i Los Angeles utvidet til sjuende, åttende og niendeplass. Under sommerlekene i Athen i 2004 ble det også utdelt olivenkranser til vinnerne.
Gastrosarus

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Slekten er utbredt på New Zealand.
Magnus Bäckstedt

Karriere

Magnus Bäckstedt debuterte i det belgiske laget Collstrop-Lystex i 1996, som 21-åring, etter et framgangsrikt første år som amatør. I løpet av debutåret som profesjonell vant han sørafrikanske Boland Bank Tour og tok andreplassen i det franske endagsrittet GP d'Isbergues. Året etter vant han også det sistnevnte rittet og de store lagene fikk øynene opp for han. Blant annet GAN-laget, som senere byttet navn til Crédit Agricole, ville ha ham i sin lagoppstilling og svensken skrev under for laget. I sitt første år i Crédit Agricole konkurrerte han i sitt første Paris–Roubaix og endte på syvendeplass. Han ble også uttatt til Tour de France og overrasket alle ytterligere da han vant den 19. etappen med målgang i Autun.
Årene som fulgte hadde han kneproblemer og etter et svakt 2001 bestemte ledelsen i Crédit Agricole seg for å ikke forlenge kontrakten. Til slutt fikk han en kontrakt med det lille danske laget Team Fakta. I løpet av sine to år i laget vant han intergirokonkurransen og ble nummer to på den ene tempoetappen i Giro d'Italia 2003, tross en punktering. Han ble også nummer to i endagsrittene GP d'Ouverture la Marseillaise og Nokere-Koerse. Team Fakta la ned sin virksomhet i slutten av 2003 og han ble kontaktet av flere italienske lag som ville ha han. Før sesongen 2004 gikk han til italienske Alessio-Bianchi. 
I april 2004 vant svensken, som første skandinav, vårklassikeren Paris–Roubaix, det største endagsrittet, og ble umiddelbart et kjent navn innenfor sykkelsporten.
Da Alessio-Bianchi la ned på slutten av 2004 skrev Bäckstedt under for det nye italienske ProTour-laget Liquigas-Bianchi. Sesongen startet med en del sykefravær, men Bäckstedt kom tilbake innen vårklassikerne startet for året. Han var blant annet ute i et lang utbruddsforsøk under Flandern rundt. 
Bäckstedt endte på fjerdeplass i Paris–Roubaix det året. 
Magnus Bäckstedt konkurrerte for Liquigas mellom 2005 og 2007. Under Tour de France 2005 ble han nummer to på 7. etappe, etter Robbie McEwen. 
Fra 2008-sesongen konkurrerer han for Garmin-Chipotle. Under sin første konkurranse med det nye laget, på den femte etappen av Tour of Qatar, brøt han kragebeinet i en velt. Noen uker senere var Bäckstedt tilbake fra sin skade. I april 2008 endte han på andreplass etter Joost Posthuma på etappe 3b under Tredagers i De Panne.
Garmin-Chipotle, med Magnus Bäckstedt i troppen, vant lagtempoetappen under Giro d'Italia 2008, men Bäckstedt måtte gi seg etter ni etapper. Bäckstedt var også med i Tour de France 2008, men måtte gi seg da han ikke rakk tidsfristen på den 7. etappen på grunn av sykdom.
Han hadde kontrakt med Garmin-Slipstream for 2009-sesongen, men annonserte 6. februar at han la opp som aktiv syklist, blant annet grunnet skader og sykdom.
Omelette norvégienne

Omelette norvégienne (fransk isbombe) er en dessert av sukkerbrød med is og marengslokk. Den kalles også for fransk isbombe, Glace au four og Baked Alaska.